18 in Oos-Rand vas vir dronkbestuurArgieffoto Foto: stevepb, Pixabay Die Ekurhuleni-metropolisie (EMPD) het altesaam 18 mense aan die Oos-Rand in verband met dronkbestuur in hegtenis geneem. Hoofsupt. Wilfred Kgasago, woordvoerder van die EMPD, het Dinsdagaand gesê al die inhegtenisnemings is tydens ŉ spesiale operasie oor die naweek in albei rigtings van die N3-snelweg tussen die Barry Marais- en Leondale-afritte gemaak. “Die operasie is van Vrydag tot Sondag tussen 04:00 en middernag gehou. Tien bestuurders is Vrydag vasgetrek, ses is Saterdag en twee Sondag in hegtenis geneem,” het Kgasago gesê. Altesaam 16 mense is na die Vosloorus-polisiestasie geneem vir aanhouding en twee na die Alberton-polisiestasie. “Almal is van dronkbestuur op ŉ openbare pad aangekla. Hulle moet binnekort in die hof verskyn.”